
Joghatóság és alkalmazandó jog az umbrella clause-on alapuló beruházásvédelmi eljárásokban

Kulcsszavak: Beruházásvédelem; választottbíróság; joghatóság; alkalmazandó jog; vitarendezés
E tanulmány célja, hogy a korábbi szakirodalomra és esetjogra építve dogmatikai szemlélettel vizsgálja a joghatóság és alkalmazandó jog kérdését umbrella clause-on alapuló jogvitákban, ezzel megoldást kínálva a gyakran felmerülő joghatósági konfliktusokra is.
Ha az umbrella clause-t egy nemzetközi jogi követelés jogalapjaként közelítjük meg, elérhetővé válik egy konzekvens fogalomrendszer megalkotásának lehetősége. A jogalap feltételez egy meghatározható ténycsoportot, melyek bizonyítása szükséges az igény megnyílásához. E ténybeli körülmények listája jelenti azt a feltételrendszert, amely alapján az umbrella clause joghatóságot biztosít egy követelés elbírálására. A bizonyítandó körülmények két fő elemre oszlanak: ezek a klauzula által lefedett kötelezettségek, valamint ezek megsértése. A kötelezettségek mindenképp az adott beruházáshoz kapcsolódó, az adott beruházóval szemben vállalt tényleges jogi kötelezettségnek kell lenniük. A kötelezettségek mind közhatalmi, mind „közönséges” kereskedelmi jellegű megszegésére kiterjed az umbrella clause hatálya.
Az alkalmazandó jog terén jelen van a nemzetközi jog és a releváns nemzeti jog is, ám a követelés jellegétől függően eltérhet, hogy az elbírálás során melyik lesz hangsúlyosabb. A nemzeti jog „funkcionálisan” ténykérdésként jelenik meg, ám mindig szükséges vizsgálni. Közhatalmi jellegű kötelezettségszegés esetén szükséges, hogy a választottbírósági tanács önálló nemzetközi jogi sztenderdek alapján ítélje meg a fogadó állam cselekményeit. Iure gestionis jellegű jogsértés esetén azonban az umbrella clause-ban foglalt absztrakt tényállás megvalósítása lényegében megegyezik a belső jogi jogsértő magatartással – vagyis egy cselekmény akkor sérti az umbrella clause-t, ha a lex contractus alapján szerződésszegésnek minősül.
Ha a jogvitában releváns szerepet játszanak közhatalmi elemek, akkor az umbrella clause ténylegesen önálló jogalapként jelenik meg, amelynek a releváns nemzeti jogban nincs megfelelője, így indokolt, hogy a követelést a nemzetközi jog alkalmazásával egy nemzetközi fórum bírálja el. „Közönséges” szerződésszegések esetén azonban a szerződésben kijelölt döntéshozó fórumnak és az egyezmény alapján létesített tanácsnak lényegében ugyanazt a követelést kellene elbírálniuk, így nem indokolt megengedni a beruházónak, hogy kikerülje az általa is elfogadott szerződéses vitarendezési mechanizmust.



